3 snin u 6 xhur ħabs wara li nstab ħati li pprova jisraq televiżjoni minn kamra ta' lukanda
Annise Bejaoui ta' 31 sena ntbagħat tliet snin u sitt xhur ħabs filwaqt li tilef garanzija personali ta' €10,000 wara li nstab ħati ta' tentattiv ta' serq kif ukoll bi ħsara volontarja waqt perjodu li fih huwa kien obbligat li ma jikkommettix reat ieħor. Il-każ imur lura għall-20 ta' Mejju 2018 meta l-akkużat inqabad ħiereġ minn kamra tal-lukanda San Antonio f'San Pawl il-Baħar, b'televiżjoni mgewżer f'xugamani. Mix-xhieda joħroġ li malli l-akkużat induna li qed jarah xi ħadd, ħalla t-televiżjoni fejn kien u telaq jiġri. Fil-Qorti l-Ispettur Godwin Scerri xehed li l-pulizija wasslu għall-Annise Bejaoui mill-impronti tas-swaba li nstabu kemm fuq il-bieb tal-kamrra kif ukoll fuq it-televiżjoni, liema impronti kienu diġà f'database tal-pulizija għaliex Bejaoui kellu każijiet oħra ta' serq fil-passat. Il-Qorti ppreseduta mill-Maġistrat Monica Vella sabet lill-akkużat ħati li pprova jisraq televiżjoni u li għamel ħsara fuq il-bieb tal-lukanda tal-kamra minn fejn ipprova jisraq it-televiżjoni. Il-Qorti sabitu wkoll ħati li kiser il-kundizzjonijiet tal-ħelsien mill-arrest u li rrenda ruħu riċediv. Fis-sentenza tagħha, il-Maġistrat Vella nnotat il-fedina penali tal-akkużat u rat li minekjja diversi opportunitajiet li ngħatawlu mill-Qorti, huwa għażel li ma jbiddilx id-direzzjoni ta' ħajtu u għalhekk irrevokat is-sentenza tal-ħelsien mill-arrest, ordnat li l-garanzija personali ta' €10,000 tgħaddi favur il-Gvern ta' Malta u kkundannatu għal tliet snin u nofs ħabs. Sentejn ħabs wara li ammetta li seraq minn żewġ ħwienet Ħelsien mill-arrest revokat wara li kiser kundizzjoni tal-Qorti